Vanaf die voorruit vorentoe is die ontwerp heeltemal nuut. Die hoofligte, wat nou meer vierkantig is en effe uitstaan, die enjinkap met ‘n nuwe bult vir die turbo en die voorste stamper is alles herontwerp. Maar die belangrikste waarneembare verandering in voorkoms is die nuwe sierrooster. Dit is nou drie donker plastiek stawe met chroom afwerking bo en aan die kante. Hy lyk nou meer na sy groter broer, die Landcruiser VX. Agter is die ligte herontwerp en al die SRX- en Raider-modelle het nou ook ’n derde remlig agter in die middel van die stertdeur.